যোৱা ২৭ জানুৱাৰীত দিল্লীত কেন্দ্ৰীয় গৃহ মন্ত্ৰ্যালয়, ৰাজ্য চৰকাৰৰ মুখ্য মন্ত্ৰী সৰ্বানন্দ সোণোৱাল, নিজকে দুই নম্বৰৰ মন্ত্ৰী বুলি চিনাকি দিয়া "শক্তিশালী" মন্ত্ৰী হিমন্ত বিশ্ব শৰ্মা, নিখিল বড়ো ছাত্ৰ সন্থা আৰু এন ডি এফ বিৰ চাৰিটা গোটৰ নেতৃত্বৰ মাজত স্বাক্ষৰিত হৈছিল বড়ো শান্তি চুক্তি।
দিল্লীত চুক্তি স্বাক্ষৰিত হোৱাৰ পাছত সংবাদমেল সম্বোধন কৰি চুক্তি সম্পৰ্কে অসমবাসীক অৱগত কৰাৰে পৰা অসমতো আহি গুৱাহাটীত সংবাদমেল সম্বোধনৰে বড়ো শান্তি চুক্তিৰ বিভিন্ন দিশবোৰ সন্দৰ্ভত বিৱৰণ আগবঢ়াইছিল মন্ত্ৰী হিমন্তই।
কিন্তু তাৰ পাছতো এই বৃহৎ সফলতাৰ কৃতিত্বৰ পৰা মন্ত্ৰী হিমন্ত বিশ্ব শৰ্মাক একাষৰীয়া কৰিলে বিজেপিৰ ৰাজ্যিক সভাপতি ৰঞ্জিত দাসে।
৭ ফেব্ৰুৱাৰিৰ মোদীৰ অসম ভ্ৰমণৰ আগে আগে এটা ধন্যবাদসূচক টুইট কৰিছিল ৰাজ্যিক বিজেপিৰ সভাপতিগৰাকীয়ে। টুইটটোত বড়ো চুক্তিৰ সম্পূৰ্ণ কৃতিত্ব দিয়ে প্ৰধান মন্ত্ৰী নৰেন্দ্ৰ মোদীৰ লগতে মুখ্য মন্ত্ৰী সৰ্বানন্দ সোণোৱালক।
পোষ্টটোত দাসে মন্ত্ৰী হিমন্ত বিশ্ব শৰ্মাৰ নাম লোৱাটো বাদেই তেওঁক টেগ কৰাও দেখিবলৈ পোৱা নগ'ল।
উল্লেখযোগ্য যে, বড়ো শান্তি চুক্তিৰ পাছত যোৱা ৩০ জানুৱাৰিত এন ডি এফ বিৰ চাৰিওটা গোটৰ ১৬১৫গৰাকী কেডাৰৰ অস্ত্ৰ সম্বৰণ অনুষ্ঠানত উপস্থিত থাকি অস্ত্ৰ সম্বৰণকাৰীসকলৰ সংস্থাপন কৰাৰ কথা ঘোষণা কৰাৰ লগতে আগন্তুক বাজেট অধিৱেশনত তেওঁলোকৰ বাবে বিশেষ আঁচনি গ্ৰহণ কৰাৰো আশ্বাস দিছিল মন্ত্ৰী হিমন্ত বিশ্ব শৰ্মাই।
Get the latest Assamese news from Assam and NorthEast India. নৰ্থ-ইষ্ট নাও এটা মাল্টি-এপ ভিত্তিক সম্পূৰ্ণভাৱে আঞ্চলিক, দ্বিভাষিক নিউজ প'ৰ্টেল। পেচাদাৰী ব্যক্তিৰ এটা গোটৰ নেতৃত্বত এই ডিজিটেল অসমীয়া বাতৰি প্ৰতিষ্ঠানটোৱে উত্তৰ-পূবৰ আঠখন ৰাজ্য আৰু এইবোৰৰ প্ৰতিৱেশী দেশকেইখনৰ প্ৰতিটো খা-খবৰ সামৰি লোৱাৰ চেষ্টা কৰিব। দুটাকৈ ইংৰাজী এপ আৰু এটা অসমীয়া এপৰ সংস্কৰণ থকা এইটোৱে হ'ল এই ধৰণৰ প্ৰথমটো নিউজ প'ৰ্টেল। আমি ৰাজনৈতিকভাৱে নিৰপেক্ষ আৰু দক্ষিণ-পূব আৰু দক্ষিণ এছিয়াৰ মাজৰ প্ৰকৃত বা-বাতৰিৰ সাঁকোৰ ভূমিকা ল'বলৈ চেষ্টা কৰিম।
